Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 91/14/4403	Nitra, 10.7.2014
EEČ : 2-32-226-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
za prečin zanedbania povinnej výživy podľa § 207 odsek 1 Trestného zákona, ktorého sa dopustil na tom skutkovom základe, že: 
ako otec XXXXX, nar. XXXXX, bytom v XXXXX, hoci má k tejto vyživovaciu povinnosť priamo zo Zákona o rodine a na základe rozsudku Okresného súdu Senica sp. zn. XXXXX zo dňa 12.09.2011, právoplatného dňa 03.11.2011, je povinný platiť jej výživné vo výške 120,- Eur mesačne vždy do 20. dňa toho ktorého  mesiaca vopred do jej rúk, od apríla 2013 si túto povinnosť riadne neplnil a tak do 31.05.2014 dlhoval na výživnom sumu vo výške 160,- Eur, 

lebo zanikla trestnosť činu.

Odôvodnenie:

Poverený príslušník Obvodného oddelenia Policajného zboru XXXXX uznesením sp. zn. XXXXX zo dňa 01.02.2014 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 18.02.2014  podľa § 206 odsek 1 Trestného poriadku vzniesol obvinenie  XXXXX za prečin zanedbania povinnej výživy podľa § 207 odsek 1 Trestného zákona na skutkovom základe opísanom vo výroku tohto uznesenia a po vykonanom skrátenom vyšetrovaní predložil vyšetrovací spis prokurátorovi spolu s návrhom na zastavenie trestného stíhania.
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že skutok sa stal, je trestným činom a osobou páchateľa je XXXXX, pričom poukazujem na zápisnice o výsluchoch obvineného XXXXX, svedkyne XXXXX a listinné dôkazy nachádzajúce sa vo vyšetrovacom spise. Z uvedených dôkazov vyplýva, že obvinený XXXXX riadne neprispieval na výživu svojej dcéry XXXXX od apríla 2013 a ku dňu 31.05.2014 dlhoval na jej výživnom do jej rúk sumu vo výške 160,- Eur.
Svedkyňa XXXXX v zápisnici o výsluchu dňa 09.06.2014 č.l. 17 uviedla, že v priebehu mesiaca máj 2014 jej obvinený k jej rukám doplatil celú sumu dlžného výživného a v súčasnosti na jej výživu nedlhuje žiadnu sumu. Neplnenie vyživovacej povinnosti v predmetnom období nemalo nepriaznivé následky na jej psychický a fyzický vývoj. 
Na č.l. 30-31 sa nachádzajú fotokópie pohybov na účte preukazujúcich úhrady výživného obvineným. 
Vzhľadom na to, že trestný čin nemal trvalo nepriaznivé následky a obvinený XXXXX vyživovaciu povinnosť za obdobie od apríla 2013 do 31.05.2014 dodatočne splnil v plnej výške, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka